MESTSKÝ ÚRAD V ŽILINE

Materiál na rokovanie pre
Mestské zastupiteľstvo v Žiline

						

Číslo materiálu: _____/2011
                                                                                                
K bodu programu

	 ZRUŠENIE SPOLOČNOSTÍ GOVINVEST I, S.R.O. A GOVINVEST II, S.R.O. S LIKVIDÁCIOU

Materiál obsahuje: 				      		Materiál prerokovaný:

1.	Návrh na uznesenie					
2.	Dôvodová správa
3.	Materiál

Prílohy:
a)	Uznesenie Vlády SR č. 894 z 15. decembra 2010

Predkladá: 

Ing. Igor Choma
primátor Mesta Žilina

Zodpovedný za vypracovanie:

Ing. Vladimír Liššák
konateľ spoločnosti Govinvest I., s.r.o. a Govinvest II, s.r.o.

Žilina, jún 2011

NÁVRH NA UZNESENIE

Uznesenie č.__/2011

Mestské zastupiteľstvo  v Žiline

I.	
1.	súhlasí

so zrušením spoločností Govinvest I, s.r.o. a Govinvest II, s.r.o. s likvidáciou a s uskutočnením všetkých s tým súvisiacich úkonov v súlade s navrhovaným postupom zrušenia týchto spoločností s likvidáciou.

II.	 
1.	schvaľuje

a)	odvolanie MVDr. Stanislava Grobára, Petra Gundu z funkcie konateľov spoločností Govinvest I, s.r.o. a Govinvest II, s.r.o.,
b)	vymenovanie Ing. Vladimíra Liššáka do funkcie likvidátora spoločností Govinvest I, s.r.o. a Govinvest II, s.r.o.

DÔVODOVÁ SPRÁVA

Tento materiál sa predkladá mestskému zastupiteľstvu v Žiline na schválenie v súlade so zákonom č. 138/1991 Zb. o majetku obcí a zároveň so Zásadami hospodárenia a nakladania s majetkom mesta Žilina, nakoľko ide o závažný právny úkon týkajúci sa majetku Mesta Žilina; v zmysle § 11 ods. 4 písm. l) zákona č. 369/1990 Zb. o obecnom zriadení zrušovanie obchodných spoločností a schvaľovanie zástupcov do ich štatutárnych orgánov je vyhradené mestskému zastupiteľstvu. Materiál na schválenie mestskému zastupiteľstvu v Žiline predkladá primátor Mesta Žilina v nadväznosti na uznesenie Vlády SR č. 894/2010 z 15. decembra 2010, v zmysle ktorého Vláda SR schválila zmenu spôsobu nadobudnutia pozemkov pod závodom na výrobu automobilov spoločnosťou KIA Motors Slovakia s.r.o. a pod závodom na výrobu automobilových súčiastok a modulov Mobis Slovakia s.r.o., a to z nadobudnutia obchodných podielov spoločností Govinvest I, s. r. o. a Govinvest II, s. r. o. na priamy prevod pozemkov vo vlastníctve týchto spoločností.

	Podrobnejšie informácie o dôvodoch ako aj o navrhovanom postupe sú uvedené v samotnom materiáli.

Materiál je v súlade so Štatútom mesta Žilina a právnymi predpismi Slovenskej republiky.
Dopad navrhovaného postupu zrušenia spoločností Govinvest I, s.r.o. a Govinvest II, s.r.o. s likvidáciou na rozpočet mesta je neutrálny, nakoľko náklady na likvidáciu budú plne financované zo štátneho rozpočtu.  

MATERIÁL

Skutkový stav

Vláda SR (ďalej aj „Vláda“) na svojom zasadnutí dňa 4.3.2004 prerokovala a schválila svojim uznesením č. 213/2004 návrh Investičnej zmluvy týkajúcej sa navrhovanej výstavby závodu na montáž automobilov v Žiline (ďalej aj „ZA“) medzi KIA MOTORS CORPORATION (ďalej aj „KMC“), Slovenskou republikou (ďalej aj „SR“) a ZA (ďalej aj „Investičná Zmluva I“) a zároveň návrh Investičnej zmluvy týkajúcej sa navrhovanej výstavby závodu na výrobu automobilových súčiastok a modulov v ZA medzi HYUNDAI  MOBIS (ďalej aj „HM“), SR a ZA (ďalej aj „Investičná zmluva II“). Investičná zmluva I a Investičná zmluva II (ďalej spolu aj „Investičné zmluvy“) boli ministrom hospodárstva podpísané dňa 5.3.2004. V Investičných zmluvách  si zmluvné strany ustanovili vzájomné povinnosti a záväzky, na základe ktorých sa KMC a HM zaviazali zrealizovať výstavbu závodov uvedených vyššie (ďalej aj „Projekty“) a SR spoločne so ZA sa zaviazali poskytnúť spoločnostiam KMC a HM pre Projekty pomoc a podporu.

Spoločnosť KMC založila dcérsku spoločnosť KIA Motors Slovakia s.r.o., so sídlom Mariánske námestie 30/5, 010 01 Žilina, IČO: 35 876 832, zapísaná v Obchodnom registri Okresného súdu Žilina, oddiel: Sro, vložka číslo: 15074/L (ďalej aj „KMS“), za účelom realizácie výstavby automobilového závodu a táto spoločnosť bola zároveň prijímateľom štátnej pomoci poskytnutej Slovenskou republikou za týmto účelom. 

Rovnako spoločnosť HM založila dcérsku spoločnosť Mobis Slovakia s.r.o., so sídlom MOBIS ulica 1, 013 02 Gbeľany, IČO: 35 876 557, zapísaná v Obchodnom registri Okresného súdu Žilina, oddiel: Sro, vložka číslo: 14983/L (ďalej aj „MS“), za účelom realizácie výstavby závodu na výrobu automobilových súčiastok a táto spoločnosť bola zároveň prijímateľom štátnej pomoci poskytnutej Slovenskou republikou za týmto účelom.

V zmysle ustanovení podpísaných Investičných zmlúv boli za účelom výkupu a úpravy pozemkov pod Projekty, založené obchodné spoločnosti, ktorých jediným spoločníkom bola Slovenská konsolidačná, a.s. a neskôr Mesto Žilina, a to  spoločnosť Govinvest I, s.r.o. so sídlom Námestie obetí komunizmu 1, 011 31 Žilina, IČO: 35 879 181, zapísaná v Obchodnom registri Okresného súdu Žilina, oddiel: Sro, vložka číslo: 15289/L (ďalej aj „Govinvest I“), a spoločnosť Govinvest II, s.r.o. so sídlom Námestie obetí komunizmu 1, 011 31 Žilina, IČO: 35 879 131, zapísaná v Obchodnom registri Okresného súdu Žilina, oddiel: Sro, vložka číslo: 15557/L (ďalej aj „Govinvest II“). Po splnení podmienok uvedených v Investičných zmluvách mal byť spoločnostiam KMS a MS odpredaný 100% obchodný podiel v spoločnostiach Govinvest I a Govinvest II.

V zmysle uznesení Vlády SR č. 552 zo dňa 16. júna 2004 a č. 750 zo dňa 21. októbra 2009, za účelom splnenia záväzkov Slovenskej republiky a Mesta Žilina vyplývajúcich z Investičných zmlúv, bola zo strany Ministerstva financií SR (ďalej aj „MFSR“) Mestu Žilina poskytnutá návratná finančná výpomoc (ďalej aj „NFV“) v celkovej výške 29 383 256,91 EUR. Uvedené prostriedky Mesto Žilina v súlade s uvedenými uzneseniami Vlády SR a nadväzujúcimi zmluvami použilo na výkup a úpravu pozemkov pod Projekty prostredníctvom spoločností Govinvest I a Govinvest II.

Uznesením Vlády SR č. 894 z 15. decembra 2010 a nadväzujúcimi zmluvami bola výška poskytnutej NFV znížená o sumu 7 253 256,91 EUR (celková výška NFV tak k dnešnému dňu predstavuje 22 130 000 EUR) a konečný termín splatnosti NFV bol stanovený na 30. júna 2011.

Uznesením Vlády SR č. 894 z 15. decembra 2010 a nadväzujúcim podpisom dodatkov k Investičným zmluvám bol tiež zmenený pôvodný model vrátenia NFV, podľa ktorého malo Mesto Žilina, ako jediný spoločník, predať 100% obchodného podielu v Govinvest I spoločnosti KMS za sumu 16 600 000 EUR a 100% obchodného podielu v Govinvest II spoločnosti MS za sumu 5 530 000 EUR. Celkovú sumu 22 130 000 EUR získanú týmito transakciami malo Mesto Žilina v plnej miere použiť na vrátenie NFV, ktorá bola Mestu Žilina poskytnutá. Tento postup bol vyššie uvedeným uznesením Vlády SR č. 894 z 15. decembra 2010 a nadväzujúcim podpisom dodatkov k Investičným zmluvám zmenený na priamy predaj pozemkov vo vlastníctve Govinvest I resp. Govinvest II spoločnosti KMS resp. MS. Realizáciou tohto postupu sa tak celá finančná hotovosť získaná z predaja uvedených pozemkov nakumulovala vo vlastnom imaní spoločností Govinvest I (16 600 000 EUR) a Govinvest II (5 530 000 EUR). Uvedené finančné prostriedky v celkovej výške 22 130 000 EUR boli následne dňa 15.6.2011 prevedené na účet Mesta Žilina, v súlade s postupom schváleným uznesením Mestského zastupiteľstva v Žiline č. 53/2011 zo dňa 21.3.2011 (tzv. repatriácia vkladov).  

Zavŕšením predaja pozemkov pod Projekty spoločnostiam KMS a MS a následnou úspešnou repatriáciou vkladov bol naplnený účel založenia spoločností Govinvest I a Govinvest II. 

Z dôvodu vyššie opísanej zmeny modelu vrátenia NFV na základe uznesenia Vlády SR č. 894 z 15. decembra 2010 a nadväzujúcim podpisom dodatkov k Investičným zmluvám, však Mesto Žilina zostalo aj naďalej jediným spoločníkom v spoločnostiach Govinvest I a Govinvest II.

Vzhľadom na to, že účel založenia spoločností Govinvest I a Govinvest II bol na základe vyššie uvedených skutočností splnený, navrhujeme spoločnosti Govinvest I a Govinvest II zrušiť s likvidáciou. Likvidáciu spoločností Govinvest I a Govinvest II (ďalej aj „Likvidácia“) navrhujeme realizovať v týchto krokoch:

1.	súhlas mestského zastupiteľstva s Likvidáciou
2.	rozhodnutie valného zhromaždenia o
-	zrušení spoločností Govinvest I a Govinvest II s likvidáciou
-	ustanovení konateľa spoločností Govinvest I a Govinvest II Ing. Vladimíra Liššáka do funkcie likvidátora spoločností Govinvest I a Govinvest II
-	odvolaní zostávajúcich konateľov spoločností Govinvest I a Govinvest II z funkcie
3.	návrh na zápis vstupu spoločností Govinvest I a Govinvest II do likvidácie a likvidátora do obchodného registra
4.	zverejnenie vstupu spoločností Govinvest I a Govinvest II do likvidácie v obchodnom vestníku a výzva veriteľom na prihlásenie pohľadávok do troch mesiacov od zverejnenia
5.	zostavenie mimoriadnej účtovnej závierky spoločností Govinvest I a Govinvest II ku dňu predchádzajúcemu dňu vstupu spoločností Govinvest I a Govinvest II do likvidácie
6.	zostavenie likvidačnej účtovnej súvahy spoločností Govinvest I a Govinvest II ku dňu vstupu spoločností Govinvest I a Govinvest II do likvidácie
7.	zaslanie prehľadu imania spoločností Govinvest I a Govinvest II spoločníkom spoločností Govinvest I a Govinvest II (na ich požiadanie)
8.	oznámenie vstupu spoločností Govinvest I a Govinvest II do likvidácie správcovi dane a podanie daňového priznania spoločností Govinvest I a Govinvest II za obdobie predchádzajúce Likvidácii 
9.	zostavenie mimoriadnej účtovnej závierky spoločností Govinvest I a Govinvest II ku dňu skončenia Likvidácie a zostavenie konečnej správy likvidátora a návrhu na rozdelenie majetku spoločností Govinvest I a Govinvest II (na schválenie valnému zhromaždeniu)
10.	požiadanie správcu dane spoločností Govinvest I a Govinvest II o súhlas so zrušením spoločností Govinvest I a Govinvest II a podanie daňového priznania za obdobie Likvidácie
11.	záverečný audit spoločností Govinvest I a Govinvest II
12.	návrh na výmaz spoločností Govinvest I a Govinvest II z obchodného registra

Predpokladaná dĺžka trvania Likvidácie je 6 mesiacov, v závislosti od priebehu konaní zo strany správcu dane spoločností Govinvest I a Govinvest II (daň z príjmov a DPH).

Navrhovaný postup je v úplnom súlade s uzneseniami Vlády SR a následnými rokovaniami s Ministerstvom hospodárstva SR, ktoré vo svojej rozpočtovej kapitole vyčlenilo prostriedky na krytie všetkých nákladov súvisiacich s Likvidáciou. Likvidácia spoločností Govinvest I, s.r.o. a Govinvest II, s.r.o. preto pre rozpočet Mesta Žilina nepredstavuje dodatočnú záťaž, naopak dôjde k úspore nákladov spojených s ich prípadnou ďalšou prevádzkou. 

Záver

Vzhľadom na  vyššie uvedené skutočnosti je v záujme Mesta Žilina urýchlene pristúpiť k zrušeniu spoločností Govinvest I a Govinvest II s likvidáciou, nakoľko Mesto Žilina pre tieto spoločnosti nemá ďalšie využitie a ich ďalšia  prevádzka by pre rozpočet Mesta Žilina predstavovala finančnú záťaž a v konečnom dôsledku by sa tým Mesto Žilina vzdalo možnosti kryť náklady spojené s Likvidáciou z prostriedkov získaných zo štátneho rozpočtu. 

Z navrhovaného postupu pre Mesto Žilina nevyplývajú žiadne negatívne finančné dopady.   

Príloha č. 1

UZNESENIE VLÁDY SLOVENSKEJ REPUBLIKY
č. 894
z 15. decembra 2010
	
k návrhu zmeny Investičných zmlúv a modelu financovania prevodu pozemkov v rámci plnenia záväzkov Slovenskej republiky vyplývajúcich z Investičných zmlúv uzatvorených s investormi KIA Motors Corporation a Hyundai Mobis z 5. marca 2004, návrhu na zníženie štátnych finančných aktív z poskytnutých návratných finančných výpomocí pre Mesto Žilina a návrhu na zmenu termínu splatnosti návratných finančných výpomocí poskytnutých Mestu Žilina

Číslo materiálu:	45351/2010 	
Predkladateľ:	minister hospodárstva a podpredseda vlády a minister financií	
Vláda
A.	schvaľuje 
A.1.	zmenu spôsobu nadobudnutia pozemkov pod závodmi na výrobu automobilov spoločnosťou KIA a závodu na výrobu automobilových súčiastok Hyundai Mobis z nadobudnutia obchodných podielov spoločností Govinvest I, s. r. o. a Govinvest II, s. r. o. na priamy prevod pozemkov vo vlastníctve týchto spoločností,
A.2.	znenie dodatkov č. 1 k Investičným zmluvám uzatvorených medzi Slovenskou republikou, zastúpenou Ministerstvom hospodárstva SR, Mestom Žilina a investormi KIA Motors Corporation a Hyundai Mobis z 5. marca 2004, ktorým sa vykonajú zmeny príslušných ustanovení týchto Investičných zmlúv s investormi na realizáciu plnenia bodu A. 1 tohto uznesenia, v zneniach uvedených v prílohách predloženého materiálu,
A.3.	zmeny modelu financovania projektu výstavby závodu na výrobu automobilov spoločnosťou KIA a závodu na výrobu automobilových súčiastok Hyundai Mobis za účelom zabezpečenia realizácie výkupu pozemkov a ich úpravu v rámci spoločnosti Govinvest I, s. r. o. a Govinvest II, s. r. o. na realizáciu plnenia bodu A. 1 tohto uznesenia,
A.4.	v zmysle § 13 ods. 6 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov zníženie štátnych finančných aktív z poskytnutých návratných finančných výpomocí pre Mesto Žilina o sumu 7 253 256,91 eur; 
B.	splnomocňuje 
ministra hospodárstva 
B.1.	podpísať uvedené dodatky č. 1 k Investičným zmluvám s investormi podľa bodu A.2 tohto uznesenia
	do 20. decembra 2010 
podpredsedu vlády a ministra financií 
B.2.	podpísať dodatky k zmluve o návratnej finančnej výpomoci z 22. 6. 2004 uzatvorenej medzi Mestom Žilina a Ministerstvom financií SR a k zmluve o návratnej finančnej výpomoci z 28. 10. 2009 uzatvorenej medzi Mestom Žilina, Ministerstvom financií SR a Ministerstvom hospodárstva SR podľa bodov A.4 a C.1 tohto uznesenia 
	do 20. decembra 2010 
C.	mení 
C.1.	v bode B.2 uznesenia vlády SR č. 552 zo 16. júna 2004 v znení uznesení vlády SR č. 1245/2004, 320/2005, 283/2006, 564/2007, 455/2008, 175/2009 a 750/2009 termín „do 30. júna 2010“ na „do 30. júna 2011“.  
Vykonajú:	podpredseda vlády a minister financií
minister hospodárstva 
Na vedomie:	primátor mesta Žilina